Nu doar Eugen Trică a retrogradat cu FC U Craiova 1948, ci și alte două echipe din cadrul clubului lui Adrian Mititelu. „Satelitul” grupării din Bănie are soarta stabilită în Liga 3, iar „leoaicele” de la fotbal feminin au înregistrat un record negativ incredibil în actuala stagiune.
Clubul lui Adrian Mititelu se află într-o situație fără precedent în ultimii ani de zile, iar lucrurile merg din ce în ce mai rău pentru patronul lui FC U Craiova 1948. Trei echipe au retrogradat la sfârșitul sezonului 2023-2024.
Înfrângerea cu FC Hermannstadt și retrogradarea în Liga 2 rămâne cea mai dureroasă pentru suporterii lui FC U Craiova 1948. Trupa lui Eugen Trică nu și-a găsit motivația în fața sibienilor, iar elevii lui Marius Măldărășanu s-au impus cu 3-1, datorită „dublei” lui Gabi Iancu.
FC U Craiova 1948 s-a clasat pe ultima poziția, iar viitorul clubului este sub semnul întrebării după retrogradare. Adrian Mititelu a dezvăluit că în zilele următoare va lua o decizie împreună cu familia în ceea ce privește soarta clubului din Cetatea Băniei.
Nici „satelitul” celor de la FC U Craiova 1948 nu s-a ridicat la nivelul așteptărilor în Liga 3, unde au retrogradat cu două etape înainte de finalul sezonului. Elevii lui Ovidiu Dănănae sunt pe poziția a cincea din play-out și se află la o distanță de șapte puncte față de ultimul loc care asigură salvarea de la retrogradare.
Echipa secundă a celor de la FC U Craiova 1948 mai are de jucat cu „satelitul” Universității Craiova și CSO Turceni. Trupa lui Ovidiu Dănănae a surprins în ultima etapă de pe teren propriu, atunci când a revenit de la 1-3 cu Jiul Petroșani și a reușit să se impună cu 8-6.
Echipa de fotbal feminin de la FC U Craiova 1948 a înregistrat cel mai slab parcurs în sezonul 2023-2024. „Leoaicele” au jucat în Liga 3, seria 2, și au înregistrat o singură victorie, un egal și 13 înfrângeri în actuala ediție din campionat.
Fetele de la FC U Craiova 1948 au marcat 6 goluri și au primit 148, fiind cea mai slabă defensivă din seria din care face parte și Universitatea Craiova. Rivalele din oraș s-au descurcat excelent și chiar au reușit să promoveze în Liga 2.
Echipa de fotbal feminin se află pe ultima poziție, cu doar patru puncte, și mai are un singur meci de disputat în fața celor de la ACS Petrolul 52, formația de pe poziția secundă.
Adrian Mititelu a anunțat deja opt plecări de la FC U Craiova 1948 după retrogradarea în Liga 2. Vlad Achim, Yassin Bahassa, Benjamin Van Durmen, Gabriel Compagnucci, Leo Lacroix, Matheus Mascarenhas sunt jucătorii care și-au luat deja adio de la gruparea din Bănie.
Florin Drăgan și Gabriele Aldegani au plecat și ei, după ce FC U Craiova 1948 a picat în Liga 2. Cei doi au făcut parte din staff-ul lui Eugen Trică, iar în zilele următoare mai sunt așteptate plecări de la formația lui Adrian Mititelu.
Adrian Mititelu a presimțit că gruparea din Cetatea Băniei va retrograda la sfârșitul sezonului. Patronul de la FC U Craiova 1948 încă se gândește la viitorul clubului, care i-a cheltuit o sumă impresionantă de bani în ultimii 20 de ani.
„E o seară neagră. Vă spun, presimțeam acest rău, că va fi ultimul meci în Liga 1. O să anunțăm în zilele următoare care este viitorul, săptămâna viitoare voi spune mai multe lucruri. Este un șoc, noi am pus foarte mulți bani, suflet”, a spus Mititelu.